text: Primera Air går konkurs: Mange Billund-passagerer kan blive ramt
  01 oktober 2018 kl. 19.46
  Islandske Primera Air, der blandt andet flyver fra Billund Airport går konkurs, oplyser selskabet.
  Flyselskabet Primera Air går konkurs og indstiller al aktivitet fra tirsdag.
  Det skriver selskabet, der har islandske ejere, på sin hjemmeside.
  Selskabet flyver fra flere danske lufthavne - heriblandt Billund Airport, hvorfra Primera Air flyver til Portugal, Tyrkiet, Spanien, Grækenland og Bulgarien.
  Mange danskere kan potentielt blive ramt af konkursen. Også rejsende fra Billund Lufthavn, hvor konkursen rammer hårdt.
  Primera Air har i løbet af det seneste år haft omkring 270.000 passagerer fra Billund. Det skriver luftfartsmediet check-in.dk.
  Primera Air på selskabets hjemmeside: "På vegne af hele Primera Air-holdet vil vi gerne sige tak for jeres loyalitet. På denne sørgelige dag siger vi farvel til jer alle."
  På Facebook uddyber Primera Air, at selskabet - efter ikke at have nået til en aftale med sin bank - ikke havde anden mulighed end at indgive en konkursbegæring.
  - På vegne af hele Primera Air-holdet vil vi gerne sige tak for jeres loyalitet. På denne sørgelige dag siger vi farvel til jer alle, står der i meddelelsen på selskabets hjemmeside.
  Ifølge selskabet har flere uforudsete begivenheder de sidste to år bidraget til konkursen.
  Blandt andet måtte et fly med omfattende rustproblemer tages ud af brug.
  Derudover har problemer med leveringen af nye fly resulteret i, at Primera Air måtte leje fly for at kunne opretholde driften. Det har kostet selskabet dyrt.
  Flyselskabet er ejet af den islandske rejsekoncern Primera Travel Group, der blandt andet står bag den danske rejsearrangør Bravo Tours.
  Primera Air råder over i alt 15 fly. 
  Fly fra Primera Air er fortsat i luften, men ventes at blive sat på jorden fra midnatstid, skriver check-in.dk videre.
  Peder Hornshøj, Adm. direktør, Bravo Tours: "Vi er i gang med at løse det for resten af ugen og måneden, så vores gæster kommer til at mærke så lidt som muligt til det her."
  Selskabet har været på vingerne i alt 14 år, skriver Primera Air på Facebook.
  Hos Bravo Tours, der er i familie med Primera Air og benytter selskabet, er der fundet fly til de 550 passagerer, der skulle have været afsted med Primera Air tirsdag.
  - Vi er i gang med at løse det for resten af ugen og måneden, så vores gæster kommer til at mærke så lidt som muligt til det her, siger adm. direktør Peder Hornshøj.
  Også selskabet Apollo Rejser benytter sig af Primera Air.
  Både Primera Air og Billund Lufthavn opfordrer på deres hjemmesider passagerer til at kontakte rejsearrangører direkte for yderligere information, da det ikke længere er muligt at kontakte selskabet på mail eller telefon.
  